โผบริษัทไทยที่ต้องระวังส่งออกไปยุโรป
วิกฤตหนี้สาธารณะในยุโรปทำให้ธนาคารกสิกรไทยได้เตือนผู้ประกอบการไทยที่ส่งออกสินค้าไปขายยังยุโรป
30 ก.ย. 2554

วิกฤตหนี้สาธารณะในยุโรปทำให้ธนาคารกสิกรไทยได้เตือนผู้ประกอบการไทยที่ส่งออกสินค้าไปขายยังยุโรป
ต้องระมัดระวังและตรวจสอบสถาบันการเงินที่เป็นคู่ค้าเปิดแอลซีว่ามีสถานะการเงินมั่นคงหรือไม่ และตัวคู่ค้าได้รับผลกระทบจากวิกฤตเศรษฐกิจที่เกิดขึ้นหรือไม่ เพื่อป้องกันความเสี่ยงเมื่อส่งสินค้าไปแล้วไม่ได้รับการชำระเงิน โดยเฉพาะ 5 ประเทศในยุโรป ได้แก่ โปรตุเกส อิตาลี ไอร์แลนด์ กรีซ และสเปน หรือกลุ่ม PIIGS ที่กำลังประสบปัญหาวิกฤตหนี้สาธารณะ 
ข่าวลบเกี่ยวกับเศรษฐกิจยุโรปได้กระทบกับหุ้นที่มีตลาดส่งออกไปยุโรป 
นักวิเคราะห์บริษัทหลักทรัพย์ (บล.) ดีบีเอส วิคเคอร์ส (ประเทศไทย) วิเคราะห์ว่า บริษัทที่มีความเกี่ยวข้องกับยุโรปพอควร คือ บริษัท ไทยยูเนี่ยนโฟรเซ่น โปรดักส์ (TUF) และบริษัท เคซีอี อีเลคโทรนิคส์ (KCE)
TUF ได้มีการซื้อกิจการบริษัท MW Brand หรือ MWB ที่ยุโรปเมื่อปี 2553 สัดส่วนรายได้หลังรวมกิจการมาจากยุโรปเป็น 31% รองจากสหรัฐที่ 38% และเท่ากับเอเชีย+อื่นๆ ที่ 31% ขณะที่ MWB มีมูลค่าการส่งออกทูน่าและผลิตภัณฑ์อื่นๆ สูงสุดไปยังประเทศต่างๆ 3 ลำดับแรก คือ ฝรั่งเศส 44% อังกฤษ 42% และอิตาลี 7% ในอนาคต TUF จะได้รับผลกระทบมาก หากตลาดหลักของ MWB เช่น ฝรั่งเศสและอังกฤษมีปัญหา
ส่วน KCE มีสัดส่วนการส่งออกแผ่นพิมพ์วงจรไปยุโรปถึง 50-60% แต่ผลกระทบจะยังไม่มาก จนกว่าตลาดหลักอันดับ 1 เป็นเยอรมนี และอันดับ 2 คือ ฝรั่งเศส มีปัญหาทางเศรษฐกิจ
สำหรับหลักทรัพย์อื่นๆ ที่มีความเกี่ยวข้องกับตลาดยุโรป (Exposure) คือ
บริษัท ฮานาไมโครอิเล็คโทรนิคส์ (HANA) มีสัดส่วนการส่งออกไปยุโรปพอควร ประมาณ 10% เทียบกับยอดขายทั้งหมด
บริษัท เดลต้า อีเลคโทรนิคส์ (ประเทศไทย) หรือ DELTA มีบริษัทย่อยที่ยุโรปคือ Delta Energy System แต่ผลกระทบไม่มาก เพราะตลาดหลัก คือ ประเทศสโลวาเกีย สำหรับสินค้าที่มีความสำคัญ คือ Solar Inverter จำหน่ายที่ยุโรป มีสัดส่วนเป็นประมาณ 7% ของยอดขายทั้งหมด
บริษัท เจริญโภคภัณฑ์อาหาร (CPF) มีสัดส่วนการส่งออกไปยุโรปประมาณ 6.8% เทียบกับยอดขายทั้งหมด
บริษัท เอสวีไอ (SVI) มีสัดส่วนการส่งออกไปยุโรปประมาณ 6% เทียบกับยอดขายทั้งหมด
บริษัท สตาร์ส ไมโครอิเล็กทรอนิกส์ (SMT) มีสัดส่วนการส่งออกไปยุโรปเพียงประมาณ 1% เทียบกับยอดขายทั้งหมด ซึ่งเป็นส่วนหนึ่งที่บริษัทส่งออกเอง 25% แต่ยอดขาย 75% ซึ่งเป็นส่วนใหญ่ บริษัทจำหน่าย HDD ให้กับ Western Digital จึงถือว่ามีความเสี่ยงจากการ Indirect Export คือ ลูกค้าซื้อสินค้าจาก SMT และนำไปผลิตเพื่อส่งออกไปยุโรปและตลาดอื่นๆ ต่อไป
อย่างไรก็ตาม “อดิเรก ศรีประทักษ์” กรรมการผู้จัดการใหญ่ CPF กล่าวว่า จนถึงขณะนี้ยังไม่มีการเบี้ยวหนี้เกิดขึ้นแต่อย่างใด m